**Bernadette Devlin McAliskey** (opprinnelig **Bernadette Devlin**, født 23. april 1947 i Cookstown i County Tyrone i Nord-Irland) er en nordirsk politiker.

Liv og virke
------------

### Bakgrunn

Bernadette Devlin vokste opp i en katolsk arbeiderfamilie med fem søsken. Hun studerte ved St Patrick's Girls Academy i Dungannon.

### Politisk engasjement

Bernadette Devlin og Michael Farrell organiserte i 1968 bevegelsen People’s Democracy. De organiserte en firedagers marsj fra Belfast til Derry, som begynte 1. januar 1969. På den fjerde dagen havnet de i et bakhold med om lag 200 unionister. Det sterke politinærvær grep ikke inn. Det viste seg senere at et flertall av angriperne selv var medlemmer av RUC.[] Tretten protesterende måtte få behandling på stedet for sine sår og skader. Dette angrepet utløste en bølge av flere dagers sammenstøt mellom RUC og katolske demonstranter i bydelen Bogside i Derry.[]

Som 21-årig politisk aktiv psykologistuderende ble hun innvalgt i det britiske parlament i 1969 og dermed den yngste parlamentsrepresentant på 200 år. Hun representerte medborgerrettighetsbevegelsen i Nordirland.

Hun ble dømt til seks måneders fengsel under sin mandatsperiode etter å ha deltatt i Slaget om Bogside der Devlin var en leder blant forsvarerne som vernet fristaten Free Derry.[] Da hun kom ut etter dette sov hun en natt utenfor Downing Street for å få snakke med den britiske statsminister.

Hun var vitne til Bloody Sunday i 1972 og ville dagen etter fortelle i parlamentet om hva hun hadde sett, men Reginald Maudling, den daværende innenriksminister og dermed den i regjeringen som direkte var ansvarlig for politikken i Nord-Irland, avbrøt henne og mente at militæret hadde skutt i selvforsvar og at det ikke var noe mer å diskutere. Devlin slo da til Maudling, og i et intervju etterpå beklaget hun at hun ikke traff ham bedre.

Bernadette Devlin var inspirert av den svarte borgerrettsbevegelsen i USA og gikk inn for politiske metoder for at bekjempe det hun betraktet som okkupasjonsmakten.[]

I april 1974 tapte hun sitt mandat og forsvant ut av offentligheten. I 1971 mistet hun en del politisk støtte da hun hadde født en datter utenfor ekteskap.[] Først to år etter giftet hun seg med barnets far, Michael McAliskey. Paret fikk ytterligere en datter.

I januar 1981 brøt tre menn fra Ulster Defence Association seg inn i Devlins hjem og skjøt henne med ni skudd og hennes mann med fire, foran øynene på deres barn. Devlin og hennes mann fikk alvorlige skader, blant annet i hodet, men overlevde. Devlin overveide å stille opp til et suppleringsvalg i Fermanagh Tyrone etter dette, men Sinn Féin-ledelsen bad henne å ikke gjøre det, ettersom de skulle la sin sultestreikende Bobby Sands stille opp. Bernadette Devlin valgte da å ikke stille opp.

Devlin arbeidet senere for de svake i den lokale katolske sammenheng, med blant annet barnevernsprosjekter og boligspørsmål.

Bibliografi
-----------

* 1969 - *The price of my Soul*

Referanser
----------

1. ↑   Conflict Archive on the Internet, «CAIN: People: Biographies of People Prominent During 'the Troubles' - Mc», besøkt 29. mars 2017, «McAliskey, Bernadette Josephine (formerly Bernadette Devlin) (b. 23 April 1947)»[Hentet fra Wikidata]
2. ↑   Munzinger Personen, Munzinger IBA 00000012696, besøkt 9. oktober 2017[Hentet fra Wikidata]
3. ↑   Proleksis Encyclopedia, Proleksis enciklopedija ID 17564[Hentet fra Wikidata]
4. ↑   Babelio, Babelio forfatter-ID 128384[Hentet fra Wikidata]
5. ↑   Conflict Archive on the Internet, «CAIN: People: Biographies of People Prominent During 'the Troubles' - Mc», besøkt 29. mars 2017, «Bernadette McAliskey (formerly Bernadette Devlin) was born in Cookstown, County Tyrone»[Hentet fra Wikidata]
6. ↑
7. ↑

Eksterne lenker
---------------

* (en) Bernadette Devlin hos Hansards parlamentsdebatter Rediger på Wikidata

|  |  |
| --- | --- |
| Oppslagsverk/autoritetsdata | Store Danske Encyklopædi **·** Deutsche Biographie **·** VIAF **·** GND **·** LCCN **·** ISNI **·** LIBRIS **·** SUDOC **·** Munzinger (iba)
 |